CELEX: 32015R0802
Language: el
Date: 2015-05-19 00:00:00
Title: Κανονισμός (ΕΕ) 2015/802 του Συμβουλίου, της 19ης Μαΐου 2015, για την αναστολή των αυτόνομων δασμών του κοινού δασμολογίου ορισμένων βαριών λαδιών και παρόμοιων προϊόντων

23.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 128/2
            
         ΚΑΝΟΝΙΣΜΌΣ (ΕΕ) 2015/802 ΤΟΥ ΣΥΜΒΟΥΛΊΟΥ
   της 19ης Μαΐου 2015
   για την αναστολή των αυτόνομων δασμών του κοινού δασμολογίου ορισμένων βαριών λαδιών και παρόμοιων προϊόντων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στην κλάση 2710 της συνδυασμένης ονοματολογίας που καθορίζεται στο παράρτημα I του κανονισμού (ΕΟΚ) αριθ. 2658/87 του Συμβουλίου (1), αναστέλλονται οι αυτόνομοι δασμοί του κοινού δασμολογίου («δασμοί») ορισμένων λαδιών και παρόμοιων προϊόντων, στα οποία τα μη αρωματικά συστατικά υπερισχύουν κατά βάρος των αρωματικών συστατικών εφόσον τα εν λόγω λάδια και παρόμοια προϊόντα προορίζονται για καθορισμένη κατεργασία και υπόκεινται στο καθεστώς ειδικού προορισμού που προβλέπεται στον κανονισμό (ΕΟΚ) αριθ. 2454/93 της Επιτροπής (2) («καθεστώς ειδικού προορισμού»).
            
         
               (2)
            
            
               Ορισμένα λάδια και παρόμοια προϊόντα στα οποία τα μη αρωματικά συστατικά υπερισχύουν κατά βάρος των αρωματικών συστατικών («βαριά λάδια και παρόμοια προϊόντα») κατατάσσονταν επίσης, έως τις 3 Απριλίου του 2013, στην κλάση 2710, με αποτέλεσμα τα προϊόντα αυτά να απολαύουν δασμολογικής ατέλειας για αόριστο χρονικό διάστημα.
            
         
               (3)
            
            
               Ωστόσο, από τις 4 Απριλίου 2013, τα εν λόγω βαριά λάδια και παρόμοια προϊόντα κατατάσσονται στην κλάση 2707 και δεν απολαύουν δασμολογικής ατέλειας.
            
         
               (4)
            
            
               Για τα εν λόγω βαριά λάδια και παρόμοια προϊόντα χορηγήθηκε με τον κανονισμό (ΕΕ) αριθ. 1387/2013 του Συμβουλίου (3) προσωρινή αναστολή των αυτόνομων δασμών με ισχύ από την 1η Ιουλίου 2014.
            
         
               (5)
            
            
               Ωστόσο, δεδομένου ότι στην Ένωση δεν υπάρχει προσφορά τέτοιων βαριών λαδιών και παρόμοιων προϊόντων, η προσωρινή αναστολή των αυτόνομων δασμών θα έπρεπε να είχε εφαρμοστεί αδιαλείπτως κατά την περίοδο από 4 Απριλίου 2013 έως 30 Ιουνίου 2014, εφόσον τα εν λόγω βαριά λάδια και τα παρόμοια προϊόντα προορίζονταν για χρήση ως υλικό τροφοδοσίας διυλιστηρίων, προκειμένου να υποβληθούν σε καθορισμένη κατεργασία και εφόσον εντάσσονταν στο καθεστώς ειδικού προορισμού.
            
         
               (6)
            
            
               Ως εκ τούτου, για τη δέουσα διασφάλιση του ευεργετήματος της προσωρινής αναστολής των αυτόνομων δασμών σχετικά με τα εν λόγω βαριά λάδια και παρόμοια προϊόντα που εμπίπτουν στον κωδικό ΣΟ 2707 99 99, η προσωρινή αναστολή θα πρέπει να εφαρμοστεί με αναδρομική ισχύ από τις 4 Απριλίου 2013 έως τις 30 Ιουνίου 2014.
            
         
               (7)
            
            
               Προκειμένου να εφαρμοστεί αυτή η αναδρομική αναστολή των αυτόνομων δασμών, η αναδρομική ισχύς της αντίστοιχης άδειας ειδικού προορισμού, όπως προβλέπεται στην παράγραφο (3) του άρθρου 294 του κανονισμού (ΕΟΚ) αριθ. 2454/93, θα πρέπει επίσης να παραταθεί έως τις 4 Απριλίου 2013,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Από τις 4 Απριλίου 2013 έως τις 30 Ιουνίου 2014, αναστέλλονται οι αυτόνομοι δασμοί για ορισμένα βαριά λάδια και παρόμοια προϊόντα που εμπίπτουν στον κωδικό ΣΟ 2707 99 99 που προορίζονται για χρήση ως υλικό τροφοδοσίας διυλιστηρίων, προκειμένου να υποβληθούν σε μία από τις καθορισμένες κατεργασίες που περιγράφονται στη συμπληρωματική σημείωση 5 του κεφαλαίου 27 του δευτέρου μέρους της συνδυασμένης ονοματολογίας που καθορίζεται στο παράρτημα I του κανονισμού (ΕΟΚ) αριθ. 2658/87, υπό την προϋπόθεση ότι εφαρμόζονται οι κανόνες σχετικά με το καθεστώς ειδικού προορισμού που προβλέπεται στα άρθρα 291 έως 300 του κανονισμού (ΕΟΚ) αριθ. 2454/93.
   Για τους σκοπούς της πρώτης παραγράφου, η αναδρομική ισχύς άδειας ειδικού προορισμού, όπως προβλέπεται στο άρθρο 294 παράγραφος 3 του κανονισμού (ΕΟΚ) αριθ. 2454/93. μπορεί να παραταθεί έως τις 4 Απριλίου 2013, εφόσον πληρούνται όλες οι προϋποθέσεις που ορίζονται στο άρθρο 294 παράγραφος 3 του εν λόγω κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Μαΐου 2015.
      
         
            Για το Συμβούλιο
         
         
            Ο Πρόεδρος
         
         E. RINKĒVIČS
      
   
   
      (1)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
   
      (2)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).
   
      (3)  Κανονισμός (ΕΕ) αριθ. 1387/2013 του Συμβουλίου, της 17ης Δεκεμβρίου 2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα και την κατάργηση του κανονισμού (ΕΕ) αριθ. 1344/2011 (ΕΕ L 354 της 28.12.2013, σ. 201).